Norfolkas (Virdžinija)

Norfolkas () – nepriklausomas miestas pietryčių Virdžinijoje, JAV. Antras pagal gyv. skaičių (2010 m. JAV gyventojų surašymo duomenimis, 242 803 gyv.) valstijoje po Virdžinija Bičo. Priklauso Norfolko–Virdžinija Bičo aglomeracijai; laikomas šio regiono istorijos, urbanizacijos, finansų ir kultūros lopšiu.

Miestas turi ilgą istoriją, kaip svarbus strateginis karinis ir transportavimo taškas. Norfolko karinio laivyno bazė yra didžiausia pasaulyje. Taip pat čia savo Šiaurės Amerikos būstinę yra įsteigęs didžiausias pasaulyje karinis aljansas – NATO (pagrindinė būstinė įsikūrusi Briuselyje).

Yra plentas ir geležinkelis į Ričmondą, veikia tarptautinis oro uostas. Yra du universitetai, Chrysler meno muziejus.

 Geografija 
Miestas išsidėstęs ant Elizabeto upės, prie Česapiko įlankos žiočių. Yra didelės urbanistinės aglomeracijos, jungiančios Portsmuto (vakaruose), Česapiko (pietuose), Virdžinija Bičo (rytuose) ir kitapus Hampton Roudso esančius Niuport Niuzo bei Hamptono miestus, dalis.Norfolk. Britannica Online Encyclopedia. Nuoroda tikrinta 2026-01-03.

 Istorija 
Įkurtas 1682 m., pavadintas Norfolko grafystės Anglijoje vardu. Miesto statusą gavo 1736 m.

Britų kolonijinės imperijos laikais buvo svarbus taškas gabenant prekes į Britų salas bei kitas kolonijos dalis. Dėl artimų prekybos ryšių su Britų imperija, Amerikos revoliucijos metu Norfolkas buvo svarbi imperijos šalininkų gynybinė bazė. Po Didžiojo tilto mūšio, vykusio 1775 m., Virdžinijoje galutinai pasibaigė 168 metus trukęs Britų kolonijos valdymas.

Norfolko atsigavimą stabdė Didžiosios Britanijos apribota prekyba su Vakarų Indija, Europos valstybių nustatyti laivybos ir privatinės karo laivybos suvaržymai Napoleono karų metu, didelis gaisras 1799 m. ir konkurencija su kitais miestais.

1801 m. įkurta pirmoji JAV laivyno bazė.

1812 m. karo metu dukart užpultas britų. JAV pilietinio karo metais buvo okupuotas Sąjungos pajėgų iki karo pabaigos.

Plėsdamasis XX a. pirmojoje pusėje, miestas prisijungė keletą šalimais buvusių miestelių ir apie 1988 m. pasiekė dabartines ribas.

 Ekonomika 
Per Norfolko uostą išvežama tabakas, javai, maisto produktai, akmens anglys. Vystoma laivų statyba ir remontas, chemijos, tekstilės, medienos apdirbimo, maisto pramonė, žemės ūkio įrenginių, automobilių gamyba.

 Miestų partnerystė 
Miestai, su kuriais Norfolkas yra užmezgęs partnerystės ryšius:

  Kitakiūšiū, Japonija (1963)
  Vilhelmshavenas, Vokietija (1976)
  Norfolkas (grafystė), Jungtinė Karalystė (1986)
  Tulonas, Prancūzija (1989)
  Halifaksas, Naujoji Škotija, Kanada (2006)
  Kagajan de Oras, Filipinai (2008)
  Tema, Gana (2010)
  Kočis, Indija (2010)

Buvę miestai partneriai:
  Kaliningradas, Rusija (1992–2022)

 Šaltiniai 

Kategorija:Virdžinijos nepriklausomi miestai